b'\n_START_ARTICLE_\nDetritna veriga\n_START_PARAGRAPH_\nDetritna veriga je del prehranjevalne verige, v kateri so prvi \xc4\x8dlen mrtvi ostanki rastlin in \xc5\xbeivali (detritus). Naslednji \xc4\x8dlen so \xc5\xbeivali, ki se prehranjujejo z mrtvo organsko snovjo (detritojedi), ti so hrana plenilcev. Kon\xc4\x8dni \xc4\x8dlen detritne verige so bakterije in gljive, ki spro\xc5\xa1\xc4\x8dajo enostavne anorganske spojine, te izkori\xc5\xa1\xc4\x8dajo zelene rastline, ki so prvi \xc4\x8dlen v verigi pa\xc5\xa1nje. Zaradi tega je detritna veriga povezana z verigo pa\xc5\xa1nje in na ta na\xc4\x8din skupaj tvorita prehranjevalni splet. Detritna veriga je osnovni element pretoka energije skozi ekosistem. V plitvih morjih se pribli\xc5\xbeno 30 odstotkov vse energije pretaka skozi detritno verigo, v gozdnih sistemih z veliko rastlinsko biomaso in razmeroma majhno \xc5\xbeivalsko biomaso pa se skozi detritno verigo lahko preto\xc4\x8di celo 90 odstotkov energije.'